**Tűzzománc Szakkör**

**8. Téma: Tűzzománc kép karcolásos és felülfestéses technikával**

A készítés menete:

1. Tervezés, elképzelés gondolatban vagy papíron megrajzolva, számítógépen megszerkesztve, kinyomtatva: pl. nagy festők művei – Kandinszkij absztrakt művei.
2. A kb. 20 x15 cm-es négyzet alakú lemezdarab vörösrézlemezre mérése, jelölése vonalzóval, alkoholos filccel, majd kivágása nagyobb kézi lemezvágó ollóval, vagy karos lemezvágó ollóval.
3. Ha szükséges fatőkén, gumikalapáccsal, esetleg 200g-os általános kalapáccsal a nagy lemez kiegyengetése egyenesre.
4. Ha szükséges nagyoló = durva laposreszelővel a sarkok, éles szélek és a sorja lereszelése. Ehhez a művelethez tartsuk szorosan a műhelyasztalunk lapjához a lemezt és toló mozdulatokkal reszeljünk.
5. Csiszolás: 180-360 finomságú csiszolóvászonnal felcsiszoljuk, feldurvítjuk a lapka mindkét oldalát, ezzel letisztítva róla minden szennyeződést. Fontos! Ezek után kézzel már nem szabad megfogni, csak ronggyal, papírral vagy csipesszel.
6. A hátsó alapozó, vagy a hátuljára kiválasztott iszapzománc felkeverése.
7. A tábla-lemez hátuljának alapozása kanállal. Ha nem terül el jól az iszapzománcfesték, papírlappal együtt ütögessük az asztal lapjához, „ejtsük rá” az asztalra.
8. Szárítás a kemence tetején. Akkor száraz a festék, ha kivilágosodik.
9. Az első alapozó, vagy más néven az elejére kiválasztott sötétkék iszapzománc felkeverése.
10. A képlemez elejének alapozása kanállal. Vigyázzunk, hogy a megszáradt hátsó alapozót le ne töröljük!!!
11. Szárítás a kemence tetején.
12. Égetés 830-850C fok közötti hőmérsékleten a lemez méretétől és a felhordott iszapzománc réteg színétől, vastagságától is függően 1-3 percig. Ezt a nagy lemezt kb. 2 percig.
13. Hűlés a kemence melletti samottos lapon. Mindenképpen a lemezt megfordítva a hátulja felől lesúlyozva a vasalóval.
14. A választott festménynek megfelelően, a 2. réteg színeinek (sárgás árnyalatok) kiválasztása, az iszapzománc felkeverése.
15. A kékre alapozott lemez teljes első felületének lekenése a 2 féle sárga zománciszappal kanállal, majd a színfoltok összefolyatása kihegyezett hurkapálcával, hústűvel úgy, hogy a 2 különböző szín összemosása ne látszódjon meg. Ehhez egymásra merőlegesen végezzük az összehúzást, felváltva egymás után többször is.
16. Szárítás a kemencén. NINCS ÉGETÉS !
17. A tervrajz, minta, fénymásolt kép vonalainak, kontúrjainak,… átmásolása indigó segítségével a száraz sárgás rétegre. Óvatosan, gyengéden rajzoljunk puha, 2-4b-s ceruzával. Ne nyomjuk rá, mert letörhet a száraz zománc!
18. Az indigó nyomán karctűvel, hústűvel, kihegyezett hurkapálcával lassan karcoljuk ki a száraz festékrétegből a kívánt vonalakat, formákat, mintákat, … A keletkező iszapzománcport gyűjtsük egy papíron és - ha tiszta - visszatehetjük az eredeti dobozába.
19. Égetés 830-850C fok közötti hőmérsékleten a lemez méretétől és a felhordott iszapzománc réteg színétől, vastagságától is függően 1-3 percig. Ezt a nagy lemezt kb. 2 percig.
20. Hűlés a kemence melletti samottos lapon, vasaló alatt.
21. A képnek, tervnek megfelelő színű iszapzománcfestékek előkészítése, felkavarása.
22. A karcolt körvonalak által határolt felületek felülfestése, rétegzése az adott színnel. Ehhez nagyon vékony ecsetet, vagy 2 féle tűt használunk, és ha szeretnénk, hogy a körvonalak meglátszódjanak, óvatosan fessünk. Ha valahol festék kenődik a vonalakra, száradás után lekaparhatjuk.
23. Égetés 830-850C fok közötti hőmérsékleten a lemez méretétől és a felhordott iszapzománc réteg színétől, vastagságától is függően 1-3 percig. Ezt a nagy lemezt kb. 2 percig.
24. Hűlés a kemence melletti samottos lapon, vasaló alatt.
25. Keretezés paszpartuval vagy anélkül.

Kész !!! Csókási Katalin Nóra